CELEX: 32010D0214
Language: mt
Date: 2010-04-12 00:00:00
Title: 2010/214/: Deċiżjoni tal-Kummissjoni tat- 12 ta’ April 2010 dwar l-importazzjoni ta’ oġġetti bla dazju maħsuba biex jitqassmu jew ikunu disponibbli mingħajr ħlas lill-vittmi tat-terremot li seħħ f’April 2009 fir-Repubblika Taljana (notifikata bid-dokument numru C(2010) 2227)

13.4.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 92/10
            
         DEĊIŻJONI TAL-KUMMISSJONI
   tat-12 ta’ April 2010
   dwar l-importazzjoni ta’ oġġetti bla dazju maħsuba biex jitqassmu jew ikunu disponibbli mingħajr ħlas lill-vittmi tat-terremot li seħħ f’April 2009 fir-Repubblika Taljana
   (notifikata bid-dokument numru C(2010) 2227)
   (It-test bit-Taljan biss huwa awtentiku)
   (2010/214/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1186/2009 tas-16 ta’ Novembru 2009 li jistabbilixxi sistema Komunitarja ta’ eżenzjonijiet mid-dazju doganali (1), u b’mod partikolari l-Artikolu 76 tiegħu,
   Wara li kkunsidrat it-talba magħmula mill-Gvern tar-Repubblika Taljana tas-17 ta’ April 2009 u l-4 ta’ Jannar 2010 fejn jitlob importazzjoni bla dazju ta’ oġġetti li jitqassmu jew li jkunu disponibbli mingħajr ħlas lill-vittmi tat-terremot li seħħ f’April 2009 fir-Repubblika Taljana.
   Billi:
   
               (1)
            
            
               Terremot huwa diżastru skont it-tifsira tal-Kapitolu XVII C tar-Regolament (KE) Nru 1186/2009; għalhekk hemm raġuni għall-awtorizzazzjoni tal-importazzjoni ta’ oġġetti bla dazju li jissodisfaw ir-rekwiżiti tal-Artikoli 74 sa 80 ta’ dak ir-Regolament.
            
         
               (2)
            
            
               Sabiex il-Kummissjoni tkun infurmata kif xieraq dwar l-użu magħmul tal-oġġetti ammessi bla dazju, il-Gvern tar-Repubblika Taljana jrid jikkomunika l-miżuri meħuda biex jipprevjenu dawn l-oġġetti milli jiġu użati b’mod differenti mill-użu stabbilit.
            
         
               (3)
            
            
               Il-Kummissjoni għandha tkun infurmata wkoll dwar il-punt u n-natura tal-importazzjoni.
            
         
               (4)
            
            
               L-Istati Membri l-oħra ġew ikkonsultati skont l-Artikolu 76 tar-Regolament (KE) Nru 1186/2009,
            
         ADOTTAT DIN ID-DEĊIŻJONI:
   Artikolu 1
   1.   L-oġġetti impurtati għaċ-ċirkolazzjoni ħielsa minn entitajiet tal-Istat jew organizzazzjonijiet approvati mill-awtoritajiet Taljani kompetenti li għandhom jitqassmu minnhom mingħajr ħlas lill-vittmi tat-terremot li seħħ f’April 2009 fir-Repubblika Taljana, jew li jkunu disponibbli mingħajr ħlas filwaqt li jibqgħu l-proprjetà tal-organizzazzjonijiet ikkonċernati, għandhom ikunu ammessi bla dazji fuq l-importazzjoni skont it-tifsira tal-Artikolu 2(1)(a) tar-Regolament (KE) Nru 1186/2009.
   2.   L-oġġetti impurtati għaċ-ċirkolazzjoni ħielsa minn aġenziji ta’ assistenza sabiex jilħqu l-ħtiġijiet tagħhom matul il-perjodu tal-attività tagħhom għandhom ukoll ikunu ammessi bla dazju.
   Artikolu 2
   Il-Gvern tar-Repubblika Taljana għandu jikkomunika lill-Kummissjoni mhux iktar tard mit-30 ta’ Ġunju 2010 il-lista tal-organizzazzjonijiet approvati msemmija fl-Artikolu 1(1).
   Artikolu 3
   Il-Gvern tar-Repubblika Taljana għandu jinforma bis-sħiħ lill-Kummissjoni, mhux iktar tard mit-30 ta’ Ġunju 2010, dwar in-natura u l-kwantitajiet tal-oġġetti varji ammessi bla dazju taħt l-Artikolu 1, skont kategorija wiesgħa ta’ prodotti.
   Artikolu 4
   Il-Gvern tar-Repubblika Taljana għandu jinforma lill-Kummissjoni mhux iktar tard mit-30 ta’ Ġunju 2010 dwar il-miżuri li qed tieħu biex tiżgura li hemm konformità mal-Artikoli 78, 79 u 80 tar-Regolament (KE) Nru 1186/2009.
   Artikolu 5
   L-Artikolu 1 ta’ din id-Deċiżjoni għandha tapplika għall-importazzjonijiet magħmula wara s-6 ta’ April 2009 u mhux wara l-31 ta’ Mejju 2010.
   Artikolu 6
   Din id-Deċiżjoni hija indirizzata lir-Repubblika Taljana.
   
      Magħmul fi Brussell, it-12 ta’ April 2010.
      
         
            Għall-Kummissjoni
         
         Algirdas ŠEMETA
         
            Membru tal-Kummissjoni
         
      
   
   
      (1)  ĠU L 324, 10.12.2009, p. 23.